POROČILO KOMISIJE EVROPSKEMU PARLAMENTU IN SVETU

o izvajanju in upravljanju Direktive 2000/14/ES Evropskega parlamenta in Sveta z dne 8. maja 2000 o približevanju zakonodaje držav članic v zvezi z emisijo hrupa v okolje, ki ga povzroča oprema, ki se uporablja na prostem

1.Uvod

Direktiva 2000/14/ES o emisijah hrupa na prostem (v nadaljnjem besedilu: Direktiva) je bila sprejeta 8. maja 2000 in se je začela uporabljati 3. januarja 2002. Pravni okvir EU v zvezi z emisijami hrupa, ki ga povzroča oprema na prostem, je bil vzpostavljen z združitvijo sedmih posebnih direktiv o proizvodih in dveh direktiv o preskusnih postopkih.

Člen 20 Direktive zahteva, da Komisija Evropskemu parlamentu in Svetu predloži poročilo o izkušnjah Komisije pri izvajanju in upravljanju Direktive. Po vseh potrebnih posvetovanjih, zlasti z odborom, ustanovljenim s členom 18 Direktive, mora Komisija predstaviti svoje sklepe in po potrebi morebitne spremembe te Direktive.

Na tej podlagi je Komisija ocenila Direktivo v času njenega delovanja. V oceni je bila ovrednotena uspešnost Direktive na podlagi njene uspešnosti pri doseganju ciljev, učinkovitosti (s poudarkom na preučitvi regulativnih stroškov – vključno z upravnimi – in koristi) ter možnosti za poenostavitev in izboljšanje, skladnosti z drugo zakonodajo EU, ustreznosti glede na potrebe deležnikov in dodane vrednosti za EU.

Pri ocenjevanju so bili uporabljeni različni viri podatkov, izvedena so bila posvetovanja z različnimi državami članicami in deležniki v ustreznih delovnih skupinah, opravljenih pa je bilo tudi več študij, katerih namen je bil zbrati posodobljene informacije o učinkovitosti opreme na področju uporabe ter preučiti potrebo po reviziji in možnostih zanjo:

·Study on the experience in the implementation and administration of Directive 2000/14/EC relating to the noise emission in the environment by equipment for use outdoors (Študija o izkušnjah pri izvajanju in upravljanju Direktive 2000/14/ES v zvezi z emisijo hrupa v okolje, ki ga povzroča oprema, ki se uporablja na prostem, študija „NOMEVAL“), 2007;

·Impact assessment on possible policy options for reviewing the Outdoor Equipment Noise Directive (Ocena učinka v zvezi z možnostmi politike za pregled direktive o hrupu, ki ga povzroča oprema, ki se uporablja na prostem, študija „ARCADIS“), 2009;

·Study on the merger of the Directive on noise from outdoor equipment, 2000/14/EC, with the Machinery Directive, 2006/42/EC (Študija o združitvi Direktive 2000/14/ES o hrupu, ki ga povzroča oprema, ki se uporablja na prostem, z Direktivo 2006/42/ES o strojih, študija „CEPS“), 2013;

·Study on the suitability of the current scope and limit values of Directive 2000/14/EC relating to the noise emission in the environment by equipment for use outdoors (Študija o primernosti sedanjega področja uporabe in mejnih vrednosti Direktive 2000/14/ES v zvezi z emisijo hrupa v okolje, ki ga povzroča oprema, ki se uporablja na prostem, študija „ODELIA“), 2015–2016;

·Supporting study for an evaluation and impact assessment of Directive 2000/14/EC on noise emission by outdoor equipment (Podporna študija za vrednotenje in oceno učinka Direktive 2000/14/ES o emisiji hrupa, ki ga povzroča oprema, ki se uporablja na prostem, „študija VVA“), 2017–2018.

Rezultati ocene so navedeni v posebnem delovnem dokumentu služb Komisije, ki je priložen temu poročilu.

2.Cilj in glavne določbe Direktive

Direktiva vzpostavlja pravni okvir za uskladitev pravil in postopkov v zvezi z emisijo hrupa v okolje, ki ga povzroča oprema za uporabo na prostem, dana na trg EU. Njen namen je varovati zdravje ljudi in dobro počutje državljanov ter varovati okolje z zmanjšanjem emisij hrupa, ki ga povzroča oprema, ki se uporablja na prostem, in prispevati k nemotenemu delovanju notranjega trga z uskladitvijo zahtev za opremo, ki se uporablja na prostem, glede emisij hrupa, da se preprečijo ovire za prosti pretok te opreme.

Glavni cilji Direktive so:

·zagotavljanje prostega pretoka opreme za uporabo na prostem, ki spada na področje uporabe notranjega trga EU;

·zmanjšanje dovoljenih ravni hrupa za to opremo, da se zavaruje zdravje in dobro počutje državljanov ter zavaruje okolje;